tttarun/llama2_hindi huggingface dataset:
लोकतंत्र में कुशल सिविल सेवा के लिये कुछ मूल्य अवश्य होने चाहियें, जो इसे अन्य व्यवसायों से अलग करती है। दिये गए कथन के आलोक में सार्वजनिक सेवाओं के लिये मूलभूत मूल्यों की व्याख्या कीजिये।
उत्तर :
लोकतंत्र में सिविल सेवकों के विशेष दायित्व होते हैं, क्योंकि उन्हें सामुदायिक संसाधनों का प्रबंधन करना और समुदाय के लिये सेवाएँ प्रदान करना जैसी प्रमुख ज़िम्मेदारियाँ निभानी होती हैं। स्वाभाविक रूप से नागरिक, सिविल सेवकों से समाज में कुशलता से काम करने के क्रम में कुछ मूल्यों को बनाए रखने की उम्मीद करता है। 
सार्वजनिक सेवाओं के लिये आवश्यक मूलभूत मूल्य-
निःस्वार्थता- सार्वजनिक पदधारकों को जनता के हितों के मामलों में पूरी तरह निःस्वार्थ भाव से कार्य करना चाहिये। उन्हें खुद के लिये वित्तीय या अन्य लाभ, उनके परिवार या अपने दोस्तों द्वारा हासिल करने के क्रम में ऐसा नहीं करना चाहिये।
वफ़ादारी- सार्वजनिक पद धारकों को उनके सरकारी कर्त्तव्यों के निष्पादन में उन्हें प्रभावित करने की कोशिश हो सकती है, अतः उन्हें बाहर के व्यक्तियों या संगठनों को किसी भी वित्तीय या अन्य दायित्वों के अधीन खुद की जगह नहीं रखना चाहिये।
निष्पक्षता- सार्वजनिक पद धारकों को योग्यता के आधार पर विकल्प बनाने चाहिये, सार्वजनिक नियुक्तियों, ठेके देने या पुरस्कार और लाभ के लिये व्यक्तियों के चयन में निष्पक्षता होनी चाहिये।
जवाबदेही- सार्वजनिक पद धारक अपने फैसलों और कार्यों के लिये जनता के प्रति जवाबदेह हैं और उनके कार्यालय के लिये उपयुक्त जो कुछ भी जाँच के लिये उपलब्ध हों, स्वयं प्रस्तुत करना चाहिये।
खुलापन- सार्वजनिक पद धारकों को लिये गए सभी फैसलों और कार्यों के बारे में संभव रूप में खुला होना चाहिये। उन्हें अपने निर्णय के लिये कारण स्पष्ट रूप से देने चाहिये और जानकारी को सीमित तभी करना चाहिये, जब व्यापक सार्वजनिक हित प्रभावित हों।
ईमानदारी- सार्वजनिक कार्यालय के धारकों के लिये अपने सार्वजनिक कर्त्तव्यों से संबंधित किसी भी निजी हितों की घोषणा करना एक कर्त्तव्य है और यह जनता के हित की रक्षा करता है।
नेतृत्व- सार्वजनिक पद धारकों को सार्वजनिक हितों को बढ़ावा देने और कुशल नेतृत्व उदाहरण के द्वारा इस सिद्धांत का समर्थन करना चाहिये।
किन परिस्थितियों में एक देश की सरकार को अन्य देश के विरुद्ध युद्ध की घोषणा करनी चाहिये? क्या ऐसी कार्यवाही किसी भी दशा में नैतिक ठहराई जा सकती है?
उत्तर :
युद्ध मूलतः एक अनैतिक कार्रवाई है, क्योंकि इससे बहुत से निर्दोष लोगों का जीवन खत्म होता है। युद्ध कितना अनैतिक है, यह इस बात पर निर्भर होगा कि परिस्थितियाँ कितनी गंभीर थी?

सबसे कम अनैतिक युद्ध जिसे कुछ लोग नैतिक भी कह सकते हैं, निम्नांकित स्थितियों में ही हो सकते हैं-

यदि युद्ध के बिना इस देश का अस्तित्व ही खतरे में हो, जैसे- अगर किसी देश के पास जल का एक ही स्रोत नदी है जो दूसरे देश से आती है और दूसरा देश उसे रोक दे और अंतर्राष्ट्रीय दबाव व सद्भाव की नीति के तहत सभी उपाय विफल हो जाए और युद्ध अंतिम विकल्प बचे तो यहाँ युद्ध अनैतिक होने के बावजूद भी नैतिक माना जा सकता है, क्योंकि यहाँ अनैतिक शुभ, नैतिक शुभ से अधिक है।

अगर दूसरे देश ने युद्ध जैसी परिस्थिति बना दी हो और युद्ध घोषित किये बिना अपने नागरिकों को बचाना संभव नहीं रह गया हो, जैसे- कोई देश दूसरे देश में आतंकवादियों को भेजे और हजारों निर्दोष लोग काल की गाल में समा रहे हों तथा वह देश अपनी जिम्मेदारी लेने के बजाय ऐसी कार्रवाई को लगातार प्रोत्साहित करे, तो ऐसी स्थिति में युद्ध अंतिम विकल्प बचता है।

यदि कोई देश अपनी विस्तारवादी नीति के तहत युद्ध छेड़ दे और राज्य का अस्तित्व ही खतरे में हो तो प्रतिरक्षा में युद्ध की घोषणा की जा सकती है।

एक और स्थिति भी बन सकती है, जिसमें वैश्विक आतंकवाद का अंग होने के कारण यदि हम शांति वाहिनी सेनाओं के माध्यम से किसी अन्य देश के आतंकवाद को खत्म करने के लिये उस देश पर मानवता और मानवाधिकारों के नाते मिलकर हमला करें, वह नैतिक दृष्टि से उचित माना जा सकता है, इत्यादि।

निष्कर्ष रूप में किसी स्थिति में हम यह अवश्य देखें कि युद्ध में होने वाला नैतिक अशुभ युद्ध के बिना हो रहे नैतिक अशुभ से कम है या अधिक। अर्थात् जब परिस्थितियाँ पूर्णतया प्रतिकूल हों और अंतिम विकल्प युद्ध ही बचा हो तभी युद्ध करना चाहिये। यह युद्ध धर्म (मानवता) की रक्षा के लिये हो सकता है, जैसा कि गीता में कहा गया है। साथ ही यदि हम इतिहास को देखें तो सम्राट अशोक ने भी अपनी ‘धम्म’ की नीति के तहत सेना खत्म नहीं की थी।

गांधीजी ने और संविधान में भी कहीं यह नहीं कहा गया कि सेना नहीं रखनी है, बस सेना को आक्रामकता की बजाय प्रतिरक्षा की ओर ध्यान देना है। इसलिये भारतीय सेना सामान्य परिस्थितियों में बाढ़, सूखे आदि जैसे लोक-कल्याणकारी कार्य करती है, किंतु प्रतिकूल होने या अन्य देशों के द्वारा युद्ध की घोषणा पर (जैसे–1962, 1965, 1971 और कारगिल युद्ध के अंदर हुआ) प्रतिरक्षा के लिये युद्ध करती हैं।
एक सकारात्मक कार्य संस्कृति की क्या विशेषताएँ होती हैं? इसके निर्माण में कॉर्पोरेट गवर्नेंस की क्या भूमिका हो सकती है?
उत्तर :
एक सकारात्मक कार्य संस्कृति की मुख्य विशेषताएँ निम्नवत् हैं:
विभिन्न कर्मचारियों में समानता का सिद्धांत लागू करना, बिना भेदभाव के सभी को अपनी क्षमताएँ विकसित करने का मौका देना।
विविधता के प्रति स्वीकृति तथा प्रशंसा का भाव।
कर्मचारियों के मन में अनावश्यक भय न हो, फिर चाहे वह पद से हटाने, शिकायत करने, नवाचार को अस्वीकार करने से संबंधित ही क्यों न हो।
अधिक काम करने पर ओवरटाइम या अन्य सुविधाओं का आश्वासन।
कर्मचारियों के निष्पादन का सतत् एवं वस्तुनिष्ठ तथा उसके अनुसार उन्हें प्रोत्साहन मिलना।
नियमों में थोड़ा बहुत लचीलापन बना रहना चाहिये।
कंपनी के उच्च कर्मचारियों तथा मालिकों का व्यवहार, उन मानकों के अनुरूप हो, जैसा वे कर्मचारियों से उम्मीद करते हैं।
एकता की भावना तथा सामूहिकता की भावना लाने के लिये विशेष प्रयास किया जाना, जैसे- वर्कशॉप, औपचारिक बैठकें आदि।
कॉर्पोरेट संस्कृति में सबसे अहम लक्ष्य लाभ प्राप्त करना होता है। लगातार लाभ प्राप्त करने के लिये सकारात्मक अभिवृत्ति वाले कुशल मानव संसाधनों की आवश्यकता होती है। अपने कर्मचारियों की क्षमताओं को संवर्धित करने में लगातार सहायक रहते हुए तथा कार्य-निष्पादन के आधार पर आकर्षक प्रोत्साहन देते हुए ही कॉर्पोरेट्स अपनी उत्पादकता और गुणवत्ता में लगातार सुधार करते रहे हैं।
कॉर्पोरेट गवर्नेंस के अंतर्गत किसी कंपनी को चलाने के तरीके, सिद्धांत, प्रक्रियाएँ तथा निर्देश आते हैं जिनके अनुपालन से कंपनी के प्रशासकों, शेयरधारकों, ग्राहकों तथा समाज सभी का भला हो। इस उद्देश्य की पूर्ति के लिये ज़रूरी है कि एक सकारात्मक कार्य-संस्कृति विकसित करने के लिये जो अहम कदम उठाने हों, उन्हें प्रभावी तरीके से लागू किया जाए। एक सकारात्मक माहौल ही सकारात्मक ऊर्जा उत्पन्न करता है जो एक स्वस्थ कार्य-संस्कृति की विशेषता है।
विश्व स्वास्थ्य संगठन की एक रिपोर्ट के अनुसार भारत की राजधानी दिल्ली को विश्व के बड़े शहरों में दूसरा सबसे प्रदूषित शहर पाया गया है। दिल्ली में वायु-प्रदूषण का स्तर ज़्यादा होने के कारण यहाँ के निवासियों में फेफड़ों और दिल की बीमारियाँ होने का खतरा बहुत बढ़ गया है। दिल्ली में प्रदूषण का मुख्य कारण वाहनों से प्रदूषण कारी गैसों का अत्यधिक उत्सर्जन, कूड़े को खुले में जलाना तथा दिल्ली के चारों ओर औद्योगिक इकाइयों की उपस्थिति है। दिल्ली प्रशासन वाहनों की संख्या को नियंत्रित करने के लिये ‘ऑड-ईवन’ योजना भी लागू करके देख चुका है, परंतु उससे वायु की गुणवत्ता में कोई विशेष सुधार परिलक्षित नहीं हुआ। एक प्रशासक के तौर पर कुछ ऐसे नवाचारों और साध्य रणनीतियों की चर्चा कीजिये, जिन्हें लागू किया जा सके तथा जिससे वायु प्रदूषण की इस विकट स्थिति में सुधार लाया जा सके।
उत्तर :
भारत की राजधानी दिल्ली को विश्व के बड़े शहरों में दूसरा सबसे प्रदूषित शहर पाया जाना निश्चित तौर पर एक चिंता का विषय है। वायु प्रदूषण न केवल कई बीमारियों को जन्म देता है बल्कि यह जीवन-प्रत्याशा एवं जीवन की गुणवत्ता दोनों पर प्रतिकूल प्रभाव डालता है। यह तथ्य तो प्रश्न में ही दिया गया है कि वायु प्रदूषण के मुख्य कारण वाहनों से धुएँ का उत्सर्जन, कूड़े को खुले में जलाना और औद्योगिक इकाइयों से निकलने वाली गैसें हैं। परंतु इनके अतिरिक्त भी वायु प्रदूषण के कुछ अन्य कारण हैं, जैसे- शहर में अत्यधिक मात्रा में मौजूद तंदूर की भट्टियों से निकलने वाला धुआँ, पुराने वाहनों से अधिक मात्रा में निकलने वाला धुआँ, टूटी-फूटी सड़क के कारण वाहनों के गुज़रने से उठने वाली धूल, बिना ढके होने वाले नव निर्माण से उड़ने वाली सीमेंट व धूल तथा अत्यधिक जाम लगने से होने वाला प्रदूषण आदि हैं। ये बाकी के कारण देखने में मामूली लग रहे हैं परंतु वायु प्रदूषण फैलाने में इनकी भी अहम भूमिका है। 
एक प्रशासक के तौर पर मैं प्रदूषण को कम करने के लिये निम्नलिखित कदम उठाऊंगा-
शहर के सभी रेस्टोरेंट्स में ‘बिजली के तंदूर’ लगवाने का प्रयास करूंगा। यह कार्य कठिन है, विरोध को भी आमंत्रित करता है परंतु लोगों को समझाऊंगा कि अच्छी सेहत से समझौता करने की बजाय स्वाद से समझौता किया जा सकता है। 
समय-समय पर ‘कृत्रिम वर्षा’ करवाने का प्रबंध करूंगा। यह विकल्प भी थोड़ा महँगा पड़ेगा, परंतु यह निश्चित तौर पर प्रदूषण को कम करेगा। 
शहर की सभी सड़कें ठीक कराऊंगा ताकि वाहनों के गुज़रने पर धूल न उड़े।
किसी भी नवनिर्माण या पुरानी इमारत को तोड़ने की स्थिति में उस स्थान को चारों ओर से ढकने के नियम को सख्ती से लागू करवाना।
सीएनजी और इलेक्ट्रिक वाहन खरीदने के लिये लोगों को प्रोत्साहित करूंगा। बदले में उनके बिजली के बिल कम कर देना या किसी टैक्स में छूट देने जैसे लाभ देने की पेशकश करूंगा।
किसी भी स्थिति में कूड़े को खुले में न जलाने देना तथा वैज्ञानिक तरीके से उसके निस्तारण का प्रबंध करूंगा।
लोगों को मेट्रो या सार्वजनिक परिवहन के अधिक-से-अधिक इस्तेमाल के लिये प्रोत्साहित करूंगा, लेकिन इससे पहले यह सुनिश्चित करूंगा कि यह व्यवस्था सम्यक् तरीके से व्यवस्थित हो। 
निष्कर्षतः वायु प्रदूषण जैसी समस्या का हल कोई व्यक्ति विशेष के बस की बात नहीं है; इसमें जन-भागीदारी की अहम भूमिका होती है। इसलिये इस मिशन में लोगों को साथ जोड़ना सबसे अहम, नवाचारी और साध्य कदम होगा।
अभिवृत्ति के अर्थ को स्पष्ट करते हुए इसकी प्रमुख विशेषताओं का उल्लेख करें।
उत्तर :
अभिवृत्ति का सामान्य अर्थ किसी मनोवैज्ञानिक विषय (अर्थात् व्यक्ति, वस्तु, समूह, विचार, स्थिति या कुछ और जिसके बारे में भाव आ सके) के प्रति सकारात्मक या नकारात्मक भाव की उपस्थिति है। उदाहरण के लिये वर्तमान भारत में पश्चिमी संस्कृति और ज्ञान के प्रति सकारात्मक अभिवृत्ति है, जबकि पारंपरिक तथा रूढि़वादी मान्यताओं के प्रति आमतौर पर नकारात्मक अभिवृत्ति दिखाई पड़ती है।
अभिवृत्ति की प्रमुख विशेषताएँ:
अभिवृत्तियों को सामान्यतः सीखा जाता है अर्थात् ये सामान्यतः जन्मजात नहीं होती है। परंतु आनुवंशिक कारकों के प्रभाव के कारण ये सीमित रूप से जन्मजात भी हो सकती है।
अभिवृत्ति अनिवार्यतः किसी मनोवैज्ञानिक विषय से संबंधित होती है।
अभिवृत्ति अपेक्षाकृत स्थायी होती है। एक बार बनने के बाद यह आसानी से परिवर्तित नहीं होती है।
अभिवृत्ति में व्यक्ति को प्रेरित करने की क्षमता होती है। जैसे- यदि कोई व्यक्ति किसी अन्य व्यक्ति के प्रति सकारात्मक अभिवृत्ति रखता है तो वह उसके जैसा बनने के लिये प्रेरित हो सकता है।
अभिवृत्ति में सामान्यतः तीन तत्त्व होते हैं- संज्ञानात्मक, भावनात्मक व व्यवहारात्मक।
विभिन्न अभिवृत्तियों की तीव्रता भिन्न-भिन्न होती है।
निम्नलिखित समकालिक मुद्दों को ध्यान में रखते हुए अंतर्राष्ट्रीय संबंधों में नैतिकता की आवश्यकता का आलोचनात्मक विश्लेषण करें। I. शरणार्थी समस्या II. जलवायु परिवर्तन समझौते III. नाभिकीय निःशस्त्रीकरण और हथियारों की होड़
उत्तर :
नैतिकता जो कि किसी व्यक्ति विशेष के लिये एक मार्गदर्शक स्रोत के रूप में कार्य करती है यह समाज व देशों के बीच खुशनुमा व स्वस्थ्य संबंध बनाने में भी सहायक होती है। अंतर्राष्ट्रीय संबंधों में नैतिकता को अंतर्राष्ट्रीय नैतिकता कहते हैं, जिसके तहत वैश्वीकरण के इस दौर में राज्यों के बीच नैतिक दायित्वों की सीमा व संभावनाओं की चर्चा की जाती है। विश्व में ऐसे कई मुद्दे हैं जिनमें अंतर्राष्ट्रीय नैतिकता की आवश्यकता है। जैसे शरणार्थी समस्या, जलवायु परिवर्तन समझौते, नाभिकीय निःशस्त्रीकरण और हथियारों की होड़ आदि।
1. शरणार्थी समस्याः पश्चिमी एशिया एवं म्यांमार में गृहयुद्ध, आईएसआईएस जैसे अनेक आतंकी समूहों के उदय के कारण वहाँ के लोगों शरणार्थी के रूप में एक अच्छे भविष्य के लिये अन्य देशों की ओर पलायन कर रहे हैं लेकिन इस बड़े स्तर के प्रवास की पड़ोसी या अन्य विकसित या विकासशील देशों के द्वारा स्वीकार नहीं किया जा रहा है।
हंगरी जैसे देशों ने तो बल का प्रयोग करके शरणार्थियों के प्रवेश को रोका। यह यूरोपीय एवं अन्य देशों के लिये एक नैतिक दुविधा बन गई है कि वे मानवता के आधार पर शरणार्थियों को स्वीकार करें या अपने नागरिकों के हितों व अर्थव्यवस्था की रक्षा करें। फिर भी शरणार्थियों को मारना, उन्हें सागर के बीच में खाने व पीने के पानी के बिना रोकना विकसित देशों की समानुभूति व दया भाव की कमी को दिखाता है। राष्ट्रों को ऐसी समस्याओं जो कि गृहयुद्ध व आतंकी समूहों के कारण हो रही हो उनके प्रति संवेदनशील होना चाहिये और उन्हें आपस में संगठित होकर मजबूती के साथ अपनी क्षमताओं के अनुसार दूर करने का प्रयास करना चाहिये।
2. जलवायु परिवर्तन समझौतेः जलवायु परिवर्तन से संबंधित सभी समझौते जैसे पेरिस सम्मेलन इत्यादि की सफलता तभी तय की जा सकेगी जब विश्व के सभी देश समान रूप से इस समस्या को महत्त्व दें तथा समान लेकिन अलग-अलग उत्तरदायित्व (CBDR) के सिद्धांत पर सहमत हों। इससे ऐतिहासिक परिप्रेक्ष्य में विकसित देशों के अधिक उत्सर्जन के कारण अधिक जवाबदेही व विश्व के सभी देशों की गरीब, कमजोर व सुभेद्य जनसंख्या के प्रति जवाबदेही सुनिश्चित होगी।
3. नाभिकीय निःशस्त्रीकरण और हथियारों की होड़: विश्व परमाणु बम से होने वाली क्षति को देख चुका है। इसके बावजूद भी वैश्विक शक्तियाँ व अन्य राष्ट्रों की नाभिकीय हथियारों के स्टॉक बढ़ाने की असंवेदनशीलता यह दर्शाती है कि वे पृथ्वी एवं मानव जाति के भविष्य के बारे में गंभीर नहीं है।
उपरोक्त मुद्दों की चर्चा के बाद यह कहा जा सकता है कि पृथ्वी इस वैश्वीकरण के युग में एक बड़े घर की तरह है जिसमें एक किनारे पर घटित होने वाली घटना घर के दूसरे किनारे को प्रभावित करेगी। समय की मांग यह है कि एक-दूसरे को समझा जाए, शांति के लिये एकत्रित हुआ जाए और वैश्विक व द्विपक्षीय समस्याओं का मिलकर हल निकाला जाए।
बुद्ध के विचारों की वर्तमान समय में प्रासंगिकता पर संक्षिप्त टिप्पणी करें।
उत्तर :
महात्मा बुद्ध भारतीय विरासत की अनमोल धरोहर हैं। बुद्ध अपनी मृत्यु के लगभग 2500 वर्षों के बाद आज भी हमारे समाज के लिये प्रासंगिक बने हुए हैं।
बुद्ध का सबसे महत्त्वपूर्ण विचार है- ‘आत्म दीपो भव’ यानी ‘अपने दीपक स्वयं बनो।’ इसका अर्थ है कि व्यक्ति को अपने जीवन का उद्देश्य या किसी नैतिक-अनैतिक प्रश्न का फैसला स्वयं करना चाहिये। यह विचार वर्तमान समय में बेहद प्रासंगिक है। हमारे विश्वविद्यालय जो हर बच्चे को ठोक-पीटकर एक जैसा बना देने के कारखानें बन गए हैं, उन्हें यह समझना बहेद ज़रूरी है कि हर बच्चे का स्वधर्म या स्वभाव अलग होता है और उसे अपना रास्ता चुनने का मौका दिया जाना चाहिये। इसका फायदा यह होगा कि समाज में ज्यादा-से-ज्यादा नवाचार होगें, हर व्यक्ति बिना किसी भय के अपनी सृजनात्मकता को प्रदर्शित कर सकेगा।
बुद्ध के नैतिक दृष्टिकोण का दूसरा प्रमुख विचार ‘मध्यम मार्ग’ के नाम से जाना जाता है। सूक्ष्म दार्शनिक स्तर पर तो इसका अर्थ भिन्न है, कितु लोक नैतिकता के स्तर पर इसका अभिप्राय सिर्फ इतना है कि व्यक्ति को किसी भी प्रकार के अतिवादी व्यवहार से बचना चाहिये। मध्यम मार्ग का विचार आज भी उतना ही प्रासंगिक है जितना बुद्ध के समय रहा होगा। आज जिस तरह से उपभोक्तावाद हमारे सामने तरह-तरह का भोग आकांक्षाएँ परोस रहा है, जिस तरह से मुक्त मीडिया हमारी इच्छाओं को भड़काने वाले दृश्य दिखा रहा है, स्वाभाविक है कि आज का मनुष्य भोग करने की इच्छाओं के मामले में इतिहास के किसी भी दौर के मनुष्य की तुलना में ज्यादा भूखा और आक्रामक है। इच्छाओं के अनियंत्रित विस्फोट के इस दौर में बहुत जरूरी है कि व्यक्ति, व्यक्ति अपनी इंद्रियों का दास न बन जाए, बल्कि वह लालसाओं और बुद्धि के नियंत्रण के बीच का रासता निकालने की कोशिश करे।
बुद्ध के विचारों का प्रेरणादायी पक्ष यह है कि वे व्यक्ति को अहंकार से मुक्त होने की सलाह देते हैं। अहंकार का अर्थ है मैं की भावना। यह मैं ही संसार के अधिकांश झगड़ों की जड़ है, जो शायद बुद्ध के काल में भी रही होगी और वर्तमान समय में भी है। जिन लोगों के भीतर मैं की भावना बहुत अधिक होती है वे प्रायः बाकी लोगों को अपने साथ लेकर नहीं चल पाते; उन्हें प्रायः हर व्यक्ति में अपना प्रतिस्पर्धी या शत्रु ही नज़र आता है, दोस्त या शुभचिंतक नहीं। 
बुद्ध नीति की अन्य प्रेरणादायी बात यह है कि इसमें परिवर्तनों के प्रति बेहद सकारात्मक रुझान दिखाई पड़ता है। बुद्ध कहते हैं कि संसार में परिवर्तन के अलावा कुछ भी स्थायी नहीं है। बुद्ध की यह बात हमें रूढि़वादी होने से बचाती है। समाज के अधिकांश संकटों की जड़ इसी बात में छिपी है कि लोग समय के अनुसार खुद को बदल नहीं पाते। यदि बुद्ध की इस बात को हम समझ लें तो शायद हम यथास्थितिवादी होने से बच सकते हैं।
वास्तव में मात्र धन-संपत्ति, बिना इस पर ध्यान दिये कि इसे कैसे अर्जित किया गया है, कंपनियों और व्यक्तियों की सामाजिक स्थिति को आँकने का एक मानक बन गया है और इसने कई कॉर्पोरेट घोटालों को प्रेरित किया है। यह निगम प्रशासन में नैतिकता की ज़रूरत की ओर इशारा कर रहा है। इस पृष्ठभूमि में इस तरह के चलन का अंत करने के लिये सेबी की पहलों को समझाएँ।
उत्तर :
व्यापार में नैतिकता के विषय के कई आयाम हैं तथा इसका दायरा बहुत विशाल है। हाल के दिनों में, दुनिया भर में बहुत सारे कॉर्पोरेट घोटाले और बहुत सी कंपनियों का पतन देखा गया है। भारत में हाल ही में नीरव मोदी द्वारा किया गया बैंक घोटाला, सत्यम, किंगफिशर, सहारा घोटाला इसके प्रमुख उदाहरण हैं। इन सभी घटनाओं ने एक मुक्त बाज़ार के विश्वास को विनियमित करने की ओर अग्रसर कर दिया है। इस पृष्ठभूमि में कॉर्पोरेट गवर्नेंस का महत्त्व काफी बढ़ गया है।
संक्षिप्त रूप में, कॉर्पोरेट गवर्नेंस कंपनी के प्रबंधन, निदेशकों, इसके शेयरधारकों, लेखा परीक्षकों और अन्य हितधारकों तथा अपने बोर्ड के बीच संबंधों का एक लेखा-जोखा है। ये संबंध, जिनमें विभिन्न नियम और प्रोत्साहन शामिल हैं, कंपनी को एक संरचना प्रदान करते हैं। कॉर्पोरेट गवर्नेंस द्वारा कंपनी अपने उद्देश्यों को स्थापित करती है तथा इसके माध्यम से इन उद्देश्यों को प्राप्त करने के प्रयास के साथ ही निगरानी के साधन भी मुहैया कराती है।
व्यापक अर्थ में, एक अच्छा कॉर्पोरेट प्रशासन कंपनियों को दीर्घकालिक सामरिक लक्ष्यों को प्राप्त करने की दृष्टि से संरचना, संचालन और कंपनी के नियंत्रण की प्रणाली है, ताकि शेयरधारकों, लेनदारों, कर्मचारियों, उपभोक्ताओं और आपूर्तिकर्त्ताओं की संतुष्टि एवं क़ानूनी तथा नियामक अपेक्षाओं के अनुपालन के अतिरिक्त पर्यावरण तथा स्थानीय सामुदायिक आवश्यकताओं की पूर्ति संभव हो सके। इस प्रकार यह औद्योगिक विकास तथा देश के विकास को सुनिश्चित कर सके।
इस प्रकार सेबी ने कॉर्पोरेट जगत में कॉर्पोरेट गवर्नेंस लाकर एक महत्त्वपूर्ण परिवर्तन का कार्य शुरू किया। सेबी की रिपोर्ट का आधार ब्रिटेन के कॉर्पोरेट गवर्नेंस पर कैडबरी समिति की रिपोर्ट तथा अमेरिका के ओईसीडी समिति की रिपोर्ट थी। इसकी मुख्य विशेषताएँ इस प्रकार हैं-
कंपनियों के बोर्ड में स्वतंत्र निदेशकों की कम-से-कम 50% के साथ स्वतंत्र समितियाँ बनाईं जानी चाहियें।
कुछ महत्त्वपूर्ण मामलों को बोर्ड के समक्ष लाया जाना चाहिये जो मुख्य रूप से स्वतंत्र हैं। इससे पहले इस मामले में ऐसा नहीं होता था।
जो कंपनियाँ होल्डिंग्स खातों और सहायक कंपनियों के समेकन की संभावना रखती हैं, उनके लिये नए लेखा मानदंडों का पालन अनिवार्य हो गया है। इस लेखा प्रणाली के साथ भारत अंतर्राष्ट्रीय लेखा प्रणाली का पालन करेगा।
बोर्ड कई महत्त्वपूर्ण समितियों की नियुक्ति करेगा और इनमें से एक लेखा परीक्षा समिति होगी, जिसमें तीन स्वतंत्र निदेशक शामिल होंगे। यह समिति लेखांकन नीतियों को परिभाषित करेगी, उनकी समीक्षा करेगी तथा सांविधिक लेखा परीक्षकों की नियुक्ति की सिफारिश करेगी और यह ऑडिट रिपोर्ट पर भी विचार करेगी।
यह कॉर्पोरेट प्रशासन कोड नैतिकता के सिद्धांत का प्रतीक है। कई कंपनियों ने, न केवल कानूनी दृष्टि से बल्कि व्यावहारिक रूप में भी कॉर्पोरेट प्रशासन कोड के महत्त्व को महसूस किया है। मजबूत प्रतियोगिता और एकाधिकार विरोधी कानून व्यापार में नैतिकता लागू करने के लिये एक महत्त्वपूर्ण तरीका है। सेबी को इन मामलों में अधिक ध्यान देने की जरूरत है तथा व्यापार में नैतिकता लाने के लिये सेबी को और शक्ति-संपन्न बनाने की जरूरत है।
‘स्वच्छ भारत अभियान’ व्यापक प्रचार-प्रसार के वावजूद लोगों को उनके घर के बाहर साफ-सफाई के प्रति उनका दृष्टिकोण बदलने और उन्हें समझाने में असफल हो रहा है। आप इस तरह के दृष्टिकोण को बदलने के लिये क्या करेंगे?
उत्तर :
उत्तर की रूपरेखा :
लोगों को उनके घर के बाहर साफ-सफाई के प्रति दृष्टिकोण को बदलने में इस अभियान की असफलता के कारण ।
इस दृष्टिकोण को बदलने के उपायों की चर्चा करें।
इस मिशन का उद्देश्य सभी ग्रामीण और शहरी क्षेत्रों को आच्छादित करना है ताकि दुनिया के सामने हम एक आदर्श देश का उदाहरण प्रस्तुत कर सकें। भौतिक, मानसिक, सामाजिक और बौद्धिक कल्याण के लिये भारत के लोगों में इसका एहसास होना बेहद आवश्यक है। मिशन के उद्देश्यों में से कुछ उद्देश्य हैं, खुले में शौच समाप्त करना, अस्वास्थ्यकर शौचालयों को फ्लश शौचालयों के रूप में परिवर्तित करना, हाथ से मल की सफाई किये जाने से रोकना, ठोस और तरल कचरे का पुनः उपयोग, लोगों को सफाई के प्रति जागरूक करना, उन्हें अच्छी आदतों को अपनाने के लिये प्रेरित करना, शहरी और ग्रामीण क्षेत्रों में सफाई व्यवस्था अनुकूल बनाना व भारत में निवेश के प्रति रुचि रखने वाले सभी निजी क्षेत्रों के निवेशकों के लिये अनुकूल वातावरण प्रदान करना आदि।
स्वच्छ जीवनशैली किसी भी समाज की संस्कृति में घुली-मिली होनी चाहिये। अगर खुद शासन की नीतियाँ और व्यवहार ऐसे सामाजिक बदलाव को लक्षित हों तो आम जनता भी इससे प्रभावित होगी। शुरुआती दौर में शासन से लेकर आम जनता के बीच इस मसले पर काफी उत्साह देखा गया। लेकिन पिछले कुछ समय से इस मामले में उदासीनता देखी जा रही है। स्वच्छता रखने के प्रति लोग धीरे-धीरे उदासीन होते जा रहे हैं।
सरकारी और गैर-सरकारी प्रयासों द्वारा लोगों में यह भावना ज़रूर पैदा की जानी चाहिये और जागरूकता लाई जानी चाहिये कि स्वास्थ्य जीवन के लिये सफाई बेहद महत्त्वपूर्ण काम है। 
यह सच है कि आम लोग अपने आसपास के माहौल से प्रभावित होते हैं और उसी के मुताबिक उनकी जीवनशैली तय होती है। इसलिये सरकार या शासन को अपनी ओर से इस तरह का माहौल बनाना चाहिये। दिल्ली में मेट्रो रेल इसका उदाहरण है। मेट्रो रेल प्रबंधन की ओर से साफ-सफाई का बेहतर माहौल बनाया गया है और लगभग सभी लोग कम से कम मेट्रो परिसर के भीतर स्वच्छता का ध्यान रखते हैं। 
कोई भी व्यक्ति कितना ही बड़ा क्यों न हो अगर वह किसी तरह की गंदगी करता है तो उसको समाज में नीचा दर्जा मिलना चाहिये। साथ ही स्वच्छता रखने वाले व्यक्ति को प्रोत्साहन मिलना चाहिये एवं गंदगी फ़ैलाने वाले को सामाजिक दंड मिलना चाहिए। जहाँ पर साफ-सफाई नहीं है, वहाँ विकास इत्यादि से भी हाथ खींचने जैसे प्रावधान हों ताकि लोग स्वच्छता की दिशा में सक्रिय रहें। इसके लिये प्रोत्साहन एवं प्रताड़ना के अनगिनत तरीके हैं
गंदगी फैलाने वालों से जुर्माना वसूलना एक उपाय है, मगर ज़्यादा बेहतर और स्थायी नतीजे के लिये ज़रूरी है कि सफाई को समाज की संस्कृति के रूप में विकसित किया जाए।
संसार के इतिहास में अशोक इसलिये विख्यात है कि उसने मानव की नैतिक उन्नति के लिये निरंतर प्रयास किया। स्पष्ट कीजिये।
उत्तर :
भारत के मध्य-प्राचीन शासकों में अशोक का नाम सबसे उल्लेखनीय है। कलिग युद्ध में हुए नरसंहार तथा विजित देश की जनता के कष्टों से अशोक की अंतरात्मा को तीव्र आघात पहुँचा। इसी घटना के पश्चात् अशोक ने लोगों के सामाजिक नैतिक उत्थान के लिये निरंतर कार्य किया। जिन सिद्धांतों के पालन से यह नैतिक उत्थान संभव था, अशोक के लेखों में उन्हें ‘धम्म’ कहा गया है। दूसरे तथा सातवें स्तंभ लेखों में अशोक ने धम्म की व्याख्या इस प्रकार की है- “धम्म- साधुता है, बहुत से कल्याणकारी कार्य करना, पाप रहित होना,  दूसरों के प्रति व्यवहार में मधुरता, दया दान तथा शुचिता का पालन करना है।”
अपनी धम्म नीति के तहत अशोक शांति और अहिंसा को बढ़ावा देता है। साथ ही अपने प्रथम शिलालेख में जीव हत्या पर प्रतिबंध लगाया और आदेश दिया कि कोई बलि नहीं दी जाए। अशोक ने अपने धम्म के माध्यम से प्रजा को संबोधित करते हुए कहा कि वे माता-पिता तथा बड़ों की आज्ञा माने, गुरुजनों के प्रति आदर भाव रखें, मित्र परिचितों, संबंधियों ब्राह्मण तथा श्रमणों के प्रति दानशीलता तथा उचित व्यवहार रखें। इस तरह अशोक की धम्म नीति से जनता की नैतिकता में वृद्धि हुई और लोक व्यवस्था को बनाए रखना आसान हो गया।
धम्म के सिद्धांतों का अनुसरण करने के संबंध में कोई संदेह नहीं रह जाता है कि यह मानव के सर्वांगणीय विकास हेतु एक आवश्यक तत्त्व था।
(a) सहिष्णुता (b) निष्पक्षता (c) वस्तुनिष्ठता (d) अध्यवसाय उपरोक्त शब्दावलियों को संक्षिप्त रूप में परिभाषित करते हुए सिविल सेवकों के लिये इसके महत्त्व पर टिप्पणी करें।
उत्तर :
(a) सहिष्णुता का शाब्दिक अर्थ सहन करना है। इसका अंग्रेजी समानार्थ (Tolerance) भी सहन करने के अर्थ में प्रयुक्त होता है। इस दृष्टि से सहिष्णुता का अर्थ व्यक्ति की आदतों, विचारों, धर्म, राष्ट्रीयता आदि से यदि कोई दूसरा व्यक्ति भिन्नता या विरोध रखता है तो उसके प्रति भी वस्तुनिष्ठ, न्यायोचित तथा सम्मानपूर्ण अभिवृत्ति बनाए रखना व आक्रामकता से बचना है। सिविल सेवकों को विभिन्न विचारधारा, धर्म, जाति के लोगों के साथ सामंजस्य बनाकर राष्ट्रहित को सर्वोपरि रखकर कार्य करना होता है। इस कारण सहिष्णुता सिविल सेवकों हेतु एक अनिवार्य गुण है।
(b) निष्पक्षताः निष्पक्षता से तात्पर्य एक ऐसा मूल्य जो बिना किसी पूर्वाग्रह के, वस्तुनिष्ठ आधार पर तार्किक रूप से चलने के लिये प्रेरित करे तथा किसी को मनमाने ढंग से लाभ पहुँचाने पर रोक लगाए अर्थात् यह ‘प्राकृतिक न्याय’ को संदर्भित करता है। एक सिविल सेवक हेतु किसी क्षेत्र के विकास के लिये सभी संबद्ध हित समूहों, यथा- सिविल सोसायटी, एनजीओ, उद्योगपति इत्यादि से अपने प्राधिकार के अंतर्गत संपर्क स्थापित करना किंतु किसी के पक्ष में व्यक्तिगत झुकाव न रखना आवश्यक है।
(c) वस्तुनिष्ठता: वस्तुनिष्ठता शब्द का प्रयोग दर्शन, विधि तथा नीतिशास्त्र जैसे विषयों में विशिष्ट अर्थों में होता है। इसका सामान्य अर्थ है कि व्यक्ति को कोई निर्णय करते समय उन सभी आधारों से मुक्त होना चाहिये जो उसकी व्यक्तिगत चेतना में शामिल हैं, जैसे- उसकी विचारधारा, कल्पनाएँ, दृष्टिकोण, पूर्वाग्रह, रूढ़ धारणाएँ, मान्यताएँ इत्यादि। यदि कोई सिविल सेवक इन आधारों से मुक्त होकर निर्णय करेगा तथा वह अपने निर्णय के मूल में केवल उन आधारों को रखेगा जो तथ्यात्मक एवं तार्किक हैं और जिन्हें प्रत्येक व्यक्ति मानने को बाध्य है तो उसका निर्णय वस्तुनिष्ठता होगा। किसी भी लोक सेवक को सार्वजनिक हित के फैसले लेते वक्त वस्तुनिष्ठ होना चाहिये।
(d) अध्यवसायः अध्यवसाय का अर्थ है निरंतर उद्यमशील बने रहना अर्थात् किसी दूरगामी तथा कठिन उद्देश्य की प्राप्ति होने तक धैर्य और आंतरिक प्रेरणा बनाए रखना। बीच-बीच में आने वाली चुनौतियों व बाधाओं से सकारात्मक तथा आशावादी मानसिकता से निपटना। उद्देश्य की स्पष्टता और उसकी महानता में गहरा विश्वास अध्यवसाय बढ़ाने के कुछ सामान्य उपाय हैं। एक लोक सेवक हेतु अध्यवसायी होना आवश्यक है, क्योंकि इससे वह औरों के लिये प्रेरणा बनेगा और विभाग को भी लाभ पहुँचाएगा।